ফল সল্টের রেকর্ড ভাঙা ইনিংসে রেকর্ড ব্যবধানে জিতল ইংল্যান্ড

স্পোর্টস ডেস্ক: নিজেরই রেকর্ড ভাঙলেন ফিল সল্ট (Phil Salt)। রেকর্ড ব্যবধানে জিতল ইংল্যান্ড (England)। দক্ষিণ আফ্রিকার (South Africa) বিরুদ্ধে তিন ম্যাচের টি২০ সিরিজের দ্বিতীয় খেলায় জিতে সিরিজে ১-১ সমতা ফেরাল হ্যারি ব্রুকের (Harry Brook) দল। প্রাক্তন অধিনায়ক জস বাটলারও (Jos Buttler) দুর্দান্ত ব্যাটিং করলেন। ওডিআই সিরিজ জেতা প্রোটিয়ারা ওল্ড ট্রাফোর্ডের এই ম্যাচে স্রেফ উড়ে গেল।

টসে জিতে বোলিং নিয়েছিলেন দক্ষিণ আফ্রিকার অধিনায়ক এইডেন মার্করাম (Aiden Markram)। ম্যাঞ্চেস্টারের উইকেট এতটা পাটা হবে সম্ভবত বুঝে উঠতে পারেননি তিনি। সল্ট এবং বাটলার শুরু থেকেই তাণ্ডব শুরু করেন। বাটলার বেশি বিধ্বংসী ছিলেন। চার এবং ছয়ের তখন বৃষ্টি হচ্ছে। বাটলার ৩০ বলে ৮৩ করে ফিরে যান। তাঁর ইনিংসে ছিল আটটি চার এবং সাতটি ছয়।

আরও পড়ুন: ভারতে খেলতে আসবেন ক্রিশ্চিয়ানো রোনাল্ডো? বাড়ছে সম্ভাবনা

বাটলার আউট হলেও ঝড় চালিয়ে যান সল্ট। ইংল্যান্ডের হয়ে এই ফর্ম্যাটে দ্রুততম সেঞ্চুরি করেন। এতকাল টি২০তে সল্টের ১১৯ ছিল কোনও ইংলিশ ব্যাটারের সর্বোচ্চ স্কোর। সেটা তিনি নিজেই ভাঙলেন। ৬০ বলে অপরাজিত ১৪১ করলেন তিনি, মারলেন ১৫টি চার এবং আটটি ছয়। শেষদিকে জেকব বেথেল এবং হ্যারি ব্রুকের অবদানে ইংল্যান্ড ২০ ওভারে দুই উইকেট হারিয়ে ৩০৪ রানের পাহাড় খাড়া করে।

কাগিসো রাবাডার (Kagiso Rabada) মতো বোলার চার ওভারে দিলেন ৭০ রান। দক্ষিণ আফ্রিকার হয়ে টি২০ ক্রিকেটের এক ইনিংসে সবথেকে বেশি রান দেওয়ার লজ্জার রেকর্ড তিনিই করে ফেললেন। এতকাল তা ছিল কাইল অ্যাবটের দখলে (চার ওভারে ৬৮ রান)। যাই হোক, প্রোটিয়া ইনিংস ১৬.১ বলে ১৫৮ রানে শেষ হয়ে যায়। তিন উইকেট নেন জফ্রা আর্চার, তিনি এ ম্যাচে চারটে ক্যাচ নিয়ে ইংল্যান্ডের হয়ে রেকর্ডও করেন। ইংলিশরা জিতল ১৪৬ রানে যা এই ফর্ম্যাটে রানের হিসেবে তাদের সবথেকে বড় জয়।